ગાંધીનગરના સચિવાલયમાં રાજકીય નેતાઓની હાજરી બંધ થઇ છે અને વહીવટી તંત્રની મિટીંગોનો દોર શરૂ થયો છે. કોઇને કોઇ મુદ્દો લઇને વિભાગોની મિટીંગો એ રોજની આદત બની ચૂકી છે. સરકારના વિભાગોમાં દિવાલ પર ટિંગાળેલા એલસીડી ટીવી મારફતે ઉચ્ચ અધિકારીઓ ચૂંટણીની માહિતી લઇ રહ્યાં છે. સચિવાલયમાં હવે મુલાકાતીઓની હાજરી પણ ઓછી થઇ છે. મંત્રીમંડળના સભ્યો અને તેમનો અંગત સ્ટાફ ચૂંટણી પ્રચારમાં ગળાડૂબ છે ત્યારે સેક્રેટરીઓ મિટીંગ સિવાય હળવાફુલ છે. હાલ સૌથી વધુ કામ કરતા અધિકારીઓમાં ચીફ સેક્રટેરી જે.એન.સિંઘ, મહેસૂલ વિભાગના પ્રિન્સિપલ સેક્રટેરી પંકજકુમાર, નાણા વિભાગના અધિક મુખ્ય સચિવ અનિલ મુકીમ અને પ્રવાસન વિભાગના પ્રિન્સિપલ સેક્ટેરી એસ.જે.હૈદર છે કે જેઓ તેમના વિભાગોની ફાઇલો તેમજ અધુરાં પ્રોજેક્ટ પુરાં કરી રહ્યાં છે. સરકારના પેન્ડીંગ કામોનો નિકાલ કરવાની જવાબદારી આ અધિકારીઓની છે. આ ઉપરાંત શહેરી વિકાસ વિભાગ, ઉર્જા વિભાગ, આરોગ્ય વિભાગ અને પંચાયત વિભાગના અધિકારીઓ પાસે વહીવટી કામગીરી છે. જો કે સામાન્ય વહીવટ વિભાગને પણ આ સમયમાં સૌથી વધુ કામગીરી કરવાની રહે છે, કારણ કે આ વિભાગનો થોડો ભાગ ચૂંટણી પ્રક્રિયાની કામગીરીમાં સામેલ છે.